text:  Lufthavn håndterer nu bagage næsten uden menneskehænder
  06 september 2017 kl. 09.58
  Onsdag indviede Vojens Lufthavn et spritnyt fuldautomatisk bagage-system, der skal gøre håndteringen lettere for medarbejderne og sikker for passagerne. Løsningen nedsætter det manuelle løftearbejde med 95 procent. 
  Den næsten fuldautomatiske håndtering nedbringer samtidig risikoen for, at bagage bliver væk eller går i stykker. Ventetider på bagage bliver også kortere, og der er hele tiden styr på, hvor en kuffert helt præcist befinder sig i forløbet.
  Det nye anlæg i Vojens bliver samtidig både et fuldskala testcenter og showroom for virksomheden BBHS, der har har udviklet den næsten fuldautomatiske løsning.
  Det er planen og håbet, at lufthavne fra hele verden vil tage turen til Vojens Lufthavn, hvor de kan lande og gå lige ind i testcenttret.
  Bagagesystemet er allerede indført i Billund Lufthavn og gav dem sidste år Arbejdsmiljøprisen.
  Vojens Lufthavn betjener primært forretningsrejsende, privatfly og charterselskaber. Vojens Lufthavn bruger Flyvestation Skrydstrups start- og landingsbaner.
  
  